钦定古今图书集成/方舆汇编/职方典/第1435卷 > 《漫泉亭赋》宋·陈洙
## 钦定古今图书集成/方舆汇编/职方典/第1435卷 > 《漫泉亭赋》宋·陈洙

《漫泉》，唐元子漫叟所铭冰泉也。去今七百馀年，泉湮
铭石废，亦其宜矣。然铭字尽泐，独元子官名尚存，若
冥护然者。吁！亦异矣哉！今御史大夫昆山叶公，重元
子仁政庸箴，有官以迪民教，作废而易名，盖非细故
也。公又纪文于石，而亭覆其上，洙为之赋，义无他取，
亦同归于贤贤，而申警在位焉耳。其辞曰：“天与贞良”
七叶中唐，令闻令望，漫叟漫郎，系大历之初载，驻玉
节于南荒。谕蛮酋而王化洽，绥八州而民事康。爰顾
以瞻，曰“此边土，政虽少纾，俗或未煦。”乃驾𬨎车，乃历
险阻，乃采风谣，以问疾苦。于时苍梧东，漓水北，地辟
元脉决决涓涓，盈盈湙湙。注醴泉之芳溶，溜石髓之
香液。汇六月之甘寒，贮两涵之深碧。挹之而杯勺冰
澌，歃也而齿牙霜刺。清飙飒兮凄容，霁月湛其流魄。
斯媲洁于襜帷，又鉴荣于棨戟。心尔醒兮澄凉，热斯
濯兮疏泽。于是俯而叹，仰而兴，泆休沭美，命名曰“冰。”
伐坚贞于星魄，绎雅思以镌铭。穹龟负兮屹屹，蟠螭
纽兮亭亭。丽林谷兮凤鸾翥，烛天壤兮奎章明。虽星
移以物换，愈境胜而地灵。火山畏滋而收焰，疾疫饮
润而攸宁。亭累废而累植，卒昭烁于遐龄。圣明盛世，
用贤致理。尽岭海之疮痍，出弼臣之德履。豸冠兮峨
峨，绣衣兮炜炜。曰抚曰巡，于皇至止。莽四瞻兮就湮，
碑一角兮无几。洗蜗篆于藓青，剔蚓文于苔紫。固皆
残蚀之无馀，仅存官名于元子。噫嘻！殆天乎哉！光有
唐而“敛庶位，表桢干于贤才。撷忠贞而偃蹇，庇民物
而劳来。耿遗文之光焰，晓诵读以增怀。今复全名于
毁石，夫岂人力之能为。矧于泉而固休泽之俨在，抑
兹州而又仁爱之所遗。忍置焉而不治，于以慰遗黎
之永思。”乃鸠而工，乃斲而木，爰葺爰营，纪勒贞玉。易
漫以冰兮，人政之洁浮于泉，冠泉以亭兮“盖因泉以
覆屋。庶登斯亭也，曰：元子也，仁明之牧，而观斯泉也，
昔冰寒于水，今冰凛于人，宁不澡烦洗熇引后兮？光
明所系兮，匪独敦民教兮警士风。夫岂适观游兮，而
于斯取繇乱。”曰：“有唐元子，贤也哲兮。世皆溷浊，彼独
洁兮。受命南绥，驻玉节兮，嗜泉甘寒，曰冰冽兮。刻以
铭诗，溥莫竭兮，后百千年”，石残缺兮。不有君子，泽其
替兮。易名覆亭，匪游资兮。尔古尔今，民几陧兮。契仁
于斯，庶咥咥兮。凡百有官，佩章曳兮。履亭诵文，啮冰
于热兮。岂惟泉，时渫兮。去吾民忧，永忘惙惙兮。